Source: https://www.riigiteataja.ee/akt/305032019007
Timestamp: 2019-12-12 23:08:16+00:00
Document Index: 4711091

Matched Legal Cases: ['§ 73', '§ 73', '§ 69', '§ 70', '§ 71', '§ 71', '§ 71']

RT III, 05.03.2019, 7
Vastu võetud 03.03.2019 nr 76
1.03.2019. a esitas Meelis Kaldalu Vabariigi Valimiskomisjonile kaebuse, milles palub see rahuldada ja juhindudes Riigikogu valimise seaduse (RKVS) § 73 lg-s 1 sätestatust, tunnistada seadusvastaseks ja kehtetuks 2019. a Riigikogu valimiste elektroonilise hääletamise tulemused tervikuna riigis. Lisaks palub M. Kaldalu, juhindudes RKVS-i § 73 lg-s 2 sätestatust, ning arvestades elektrooniliselt antud häälte suurt osakaalu, kutsuda elektrooniliselt hääletanud valijad uuesti hääletama valmispäeval või korraldada riigis kordushääletamine.
M. Kaldalu on seisukohal, et RKVS-i §-s 484 sätestatud elektroonilise hääletamise regulatsioonist tulenev elektrooniline hääletamine ei ole usaldusväärne. Sellest tulenevalt ei ole M. Kaldalu hinnangul ka nende valimiste tulemused põhimõtteliselt õiguslikult usaldusväärsed.
Ebausaldusväärsus tuleneb M. Kaldalu hinnangul sellest, et Eestis läbiviidaval hääletamisel ei saa põhimõtteliselt tuvastada hääletaja tegelikku isikut. Kaebaja hinnangul saab elektrooniliselt tuvastada vaid elektroonilist andmekandjat, kuid tuvastada ei saa selle andmekandja vahetut kasutajat, s. o tegelikku hääletaja isikut.
1. RKVS-i § 69 kohaselt on kaebus selle seaduse tähenduses Vabariigi Valimiskomisjonile esitatav nõuetekohaselt vormistatud taotlus tunnistada seadusvastaseks valimiste korraldaja toiming ja sama seaduse §-s 721 sätestatud korras Riigikohtule esitatav kaebus Vabariigi Valimiskomisjoni otsuse või toimingu peale. RKVS-i § 70 kohaselt on kaebuse esitamise õigus üksikisikul, kandidaadil ja erakonnal, kes leiab, et tema õigusi on vaidlustatava toiminguga rikutud.
2. RKVS-i § 71, milles on sätestatud kaebusele esitatavad nõuded, lõike 2 esimese lause kohaselt kirjutab kaebusele alla selle esitaja. M. Kaldalu esitatud kaebusele ei ole selle esitaja, M. Kaldalu alla kirjutanud.
3. RKVS-i § 71 lg 3 kohaselt võib Vabariigi Valimiskomisjon, kui kaebus ei vasta sama paragrahvi lõigetes 1 ja 2 ettenähtud nõuetele, jätta kaebus läbi vaatamata. Antud juhul ei vasta M. Kaldalu esitatud kaebus RKVS-i § 71 lg 2 nõuetele, kuna sellele ei ole alla kirjutanud kaebuse esitaja M. Kaldalu.